
Narva linnapiirkonna tegevuskava koostamiseks ekspertgrupi moodustamine ja töökoosolekute ettevalmistamise ja kokku kutsumise korra kinnitamine
1. Asjaolud ja menetluse käik
Eesti linnapiirkondade jätkusuutliku arengu strateegia ning linnapiirkondade tegevuskavade koostamisega seotud ülesanded on sätestatud meetmete „Linnapiirkondade jätkusuutlik areng“ ja „Ida-Virumaa linnapiirkondade jätkusuutlik areng“ toetuse andmise tingimuste õigusaktides. Vastavate ülesannete täitmise eest on vastutavad linnapiirkondade keskuslinnad.  Siseministri 03.03.2015 määruse nr 7 „Toetuse andmise tingimused meetmes „Ida-Virumaa linnapiirkondade jätkusuutlik areng“ § 2 punkti 5 järgi on keskuslinn 
Narva linnapiirkonna puhul Narva linn. Linnapiirkonna tegevuskava on dokument, milles on fikseeritud linnapiirkonna projektivaliku tulemused. Tegevuskava on toetuse taotlemise aluseks meetmest „Ida-Virumaa linnapiirkondade jätkusuutlik areng“. Meetme raames ei toetata projekte, mis ei vasta linnapiirkonna strateegiale.
Narva linnapiirkonna jätkusuutliku arengu strateegia 2014-2015 oli kinnitatud Narva linnavolikogu 26.03.2015 määrusega nr 8 ning Narva-Jõesuu linnavolikogu 29.04.2015 määrusega nr 51.  
Keskuslinna administratiivsed ülesanded linnapiirkonna tegevuskavade koostamisel on järgmised:

-
kogub kokku kõik linnapiirkonna projektiettepanekud;

-
moodustab linnapiirkonna ekspertgrupi ja tagab selle töö teenindamise (sh valmistab ette projektiettepanekute sisulise vastavuskontrolli, dokumenteerib valikuprotsessi- ja tulemused);

-
teavitab projektiettepaneku esitajat, kui projektiettepanekut ei tunnistata nõuetele vastavaks, ning edastab projektiettepaneku mittevastavaks tunnistamise põhjused;

-
edastab projektiettepaneku esitajale, kelle projekti ei lisatud linnapiirkonna tegevuskava eelnõusse, vastava teate koos projektiettepaneku esitaja projekti hindamistulemuse väljavõttega protokollist;

-
esitab tegevuskava eelnõu enne linnapiirkonna tegevuskava heakskiitmist linnapiirkonna kohaliku omavalitsuse üksuste volikogudes kooskõlastamiseks rakendusasutusele;

-
edastab rakendusasutusega kooskõlastatud linnapiirkonna tegevuskava eelnõu heakskiitmiseks kõigile linnapiirkonna kohaliku omavalitsuse üksuste volikogudele (välja arvatud juhul, kui volikogu on strateegia heakskiitmisel tegevuskava heakskiitmise delegeerinud valla- või linnavalitsusele);

-
avalikustab linnapiirkonna tegevuskava keskuslinna veebilehel.
Keskuslinn moodustab tegevuskava eelnõu koostamiseks linnapiirkonna ekspertgrupi kuhu kuuluvad linnapiirkonna kõigi kohaliku omavalitsuse üksuste esindajatena kohaliku omavalitsuse üksuse ametiasutuse ametnikud või töötajad või volikogu liikmed. Keskuslinnal võib ekspertgrupis olla kaks esindajat, teised linnapiirkonna omavalitsusüksused võivad ekspertgruppi nimetada ühe esindaja. Ekspertgrupi liige peab deklareerima, et tal ei ole isiklikku majanduslikku huvi hinnatavate projektide suhtes ning et ta tagab ekspertgrupi liikmeks oleku ajal ja pärast liikmeks oleku aja lõppemist tähtajatult talle ekspertgrupi töö käigus teatavaks saanud informatsiooni konfidentsiaalsuse.

Narva linnavalitsus pöördus 22.05.2015 Narva-Jõesuu linnavalitsuse poole kirjaga nr 1.10/2073 palvega nimetada Narva-Jõesuu linna poolse ekspertgrupi esindaja ja asendusliige, millele vastus oli saadud 03.07.2015. Narva linnavalitsus pöördus Vaivara vallavalitsuse poole 22.05.2015 kirjaga nr 1.10/2074 palvega nimetada Vaivara valla poolse ekspertgrupi esindaja ja asendusliige, korduspalvega 19.06.2015 kirjaga nr 1.10/2074-2, millele ei ole 29.06.2015 seisuga vastust saadud. Seoses sellega on keskuslinn Narva sunnitud moodustama Narva linnapiirkonna tegevuskava koostamiseks ekspertgruppi ilma Vaivara valla esindajata.
Enne projektiettepanekute hindamist tuleb linnapiirkonna keskuslinnal valmistada ette projektiettepanekute sisuline vastavuskontroll. 

Keskuslinn määrab vastavuskontrolli teostajaks isiku, kes peab kinnitama vastavuskontrolli lehel oma isiklikku erapooletust kontrollitava projektiettepaneku suhtes.
2. Õiguslikud alused
Siseministri 3.03.2015 määruse nr 7 „Toetuse andmise tingimused meetmes „Ida-Virumaa linnapiirkondade jätkusuutlik areng““ § 11 lõigete 1 ja 3 alusel koostatakse linnapiirkonna tegevuskava eelnõu vastavalt rakendusasutuse juhi käskkirjaga kehtestatud tegevuskava koostamise juhendile linnapiirkonna ekspertgrupi poolt, mille moodustab ja selle töö tehnilise teenindamise tagab keskuslinn. Vastavalt määruse § 2 punktile 5 on Narva linnapiirkonna keskuslinn Narva linn.

Riigihalduse ministri 19.05.2015  käskkirjaga nr 1-3/113  Linnapiirkondade tegevuskavade koostamise protseduuride kohta on kinnitatud linnapiirkonna tegevuskava koostamise juhend (käskkirja lisa 3), mis sätestab linnapiirkonna tegevuskava eelnõu koostamiseks ekspertgrupi ülesanded. Ekspertgrupi moodustab ja selle töö tehnilise teenindamise tagab linnapiirkonna keskuslinn, sh tuleb ekspertgrupi moodustamisel sätestada töökoosolekute ettevalmistamise ja kokku kutsumise kord. 
Tulenevalt ekspertgrupi moodustamise eesmärkidest on ekspertgrupi puhul tegemist ajutise iseloomuga moodustisega, mille tegevus lõpeb ekspertgrupile määratud ülesannete täitmisega Narva linna põhimääruse punkti 5.7.3 alusel moodustatakse linnavalitsuse ajutisi komisjone linnavalitsuse korraldusega üksikküsimuste läbitöötamiseks. Ajutise komisjoni tegevus lõpeb ülesande täitmisega. 
3. Otsus

3.1 Kinnitada Narva linnapiirkonna ekspertgrupi töökoosolekute ettevalmistamise ja kokku kutsumise kord vastavalt lisale.
3.2 Moodustada Narva linnapiirkonna ekspertgrupp järgmises koosseisus:


Ekspertgrupi liige - Eduard East, Narva linnapea;

Ekspertgrupi liige - Georgi Ignatov, Narva Linna Arenduse ja Ökonoomika Ameti direktor;

Ekspertgrupi asendusliige - Natalja Šibalova, Narva Linnavalitsuse Arhitektuuri- ja Linnaplaneerimise ameti direktori kt
Ekspertgrupi liige - Maksim Iljin, Narva-Jõesuu aselinnapea; 
Ekspertgrupi 
asendusliige - Olga Batluk, Narva-Jõesuu linnavalitsuse arengu- ja planeeringuspetsialist.


Ekspertgrupi koordinaator (korraldab ekspertgrupi koosolekuid, esitleb ekspertgrupile projektiettepanekuid) – Anne Veevo, Narva Linna Arenduse ja Ökonoomika Ameti Projektide osakonna juhataja/direktori asetäitja


Protokollija – Jackline Holter, Narva Linna Arenduse ja Ökonoomika Ameti Projektide osakonna vanemspetsialist
3.3 Määrata projektiettepanekute vastavuskontrolli teostajaks Anne Veevo, Narva Linna Arenduse ja Ökonoomika Ameti Projektide osakonna juhataja/direktori asetäitja.

4. Rakendussätted

4.1. Korraldus jõustub seaduses sätestatud korras.
4.2. Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

Narva linnavalitsuse XX.07.2015 korraldusega nr XX

„Narva linnapiirkonna tegevuskava koostamiseks ekspertgrupi moodustamine ja töökoosolekute ettevalmistamise ja kokku kutsumise korra kinnitamine“

LISA 1 

Narva linnapiirkonna tegevuskava koostamiseks ekspertgrupi töökoosolekute ettevalmistamise ja kokku kutsumise kord

1) Ekspertgrupi ülesanded ja üldised nõuded tööle on sätestatud Riigihalduse ministri 19.05.2015 käskkirjas  „Linnapiirkondade tegevuskavade koostamise protseduurid“.  Ekspertgrupi ülesanded on järgmised:  kogutud projektiettepanekute  vastavuskontrolli tegemine (keskuslinna poolt ettevalmistatud vastavuskontrolli lehtede läbivaatamine ja kinnitamine);  tegevuskavva esitatud projektiettepanekute hindamine ja projektide nimekirja koostamine vastavalt hindamise tulemusena kujunenud projektide pingereale;  tegevuskava eelnõu koostamine.

2) Ekspertgrupi töö vormideks on koosolek ja kirjalik koosolek.

3) Ekspertgrupi koordinaator kutsub koosoleku kokku vastavalt vajadusele ning teavitab ekspertgrupi liikmeid ning rakendusasutust koosolekust vähemalt viis tööpäeva enne selle toimumist, tehes teatavaks koosoleku aja, koha ja esialgse päevakorra. Ekspertgrupi liikmetel on õigus teha esialgsesse koosoleku päevakorda täiendamise ja muutmise ettepanekuid, saates vastava ettepaneku ekspertgrupi koordinaatorile hiljemalt kolm tööpäeva enne koosoleku toimumist. Koosolekul käsitletavad dokumendid ja lõplik päevakord edastatakse ekspertgrupi liikmetele hiljemalt kolm tööpäeva enne koosoleku toimumist.

4) Ekspertgrupi liikmed on kohustatud oma koosolekul osalemisest või mitteosalemisest teavitama ekspertgrupi koordinaatorit hiljemalt kolm tööpäeva enne koosoleku toimumist.

5) Ekspertgrupi liikme koosolekul mitteosalemise korral võib teda esindada ametlikult nimetatud asendaja. 

6) Ekspertgrupp valib endale esimehe, kelle ülesandeks on korraldada töökoosolekute juhtimine. Ekspertgrupi koosolekud on kinnised. Koosolek on otsustusvõimeline, kui kohal on 2/3 liikmetest. Esimehe äraolekul juhib koosolekut kohapeal valitud koosoleku juhataja. Võimaluse korral langetab ekspertgrupp otsuse konsensuse põhimõttel. Juhul, kui konsensust ei saavutata, tehakse otsus hääletamise teel. Otsus loetakse vastuvõetuks, kui selle poolt on vähemalt pooled pluss üks kohalolevatest ekspertgrupi liikmetest.

7) Kõik tegevuskava eelnõu koostamise ekspertgrupi koosolekud protokollitakse Protokolli koostamiseks võib ekspertgrupi koosolekud salvestada. Kooskõlastatud protokolli allkirjastavad protokollija ja ekspertgrupi esimees või koosoleku juhataja. Kolme tööpäeva jooksul pärast ekspertgrupi koosoleku toimumist saadetakse protokoll ekspertgrupi liikmetele tutvumiseks ning ekspertgrupi liikmetel on võimalus teha sellesse parandusi ja täiendusi kolme tööpäeva jooksul pärast protokolli laialisaatmist. Pärast kolme tööpäeva möödumist protokolli laialisaatmisest loetakse protokoll laekunud parandusi ja täiendusi arvesse võttes kooskõlastatuks. 

8) Kiireloomuliste ja üksikküsimuste korral võib ekspertgrupi esimees otsuste vastuvõtmise hääletuse korraldada kirjaliku protseduurina elektronposti teel. Kirjalik koosolek loetakse toimunuks, kui sellest võtavad osa vähemalt pooled pluss üks ekspertgrupi liikmetest. Oma arvamuse teatavaks tegemiseks on ekspertgrupi liikmetel aega kolm tööpäeva. Otsus loetakse ekspertgrupi poolt vastuvõetuks, kui vähemalt pooled pluss üks kirjalikul koosolekul osalenud liikmetest on kinnitanud oma nõusolekut otsuse projektiga. Kirjaliku koosoleku protokolli allkirjastab ekspertgrupi esimees.

9) Ekspertgrupi koosoleku ja kirjaliku koosoleku protokollid edastatakse pärast allkirjastamist ekspertgrupi liikmetele.

10) Ekspertgrupi liikme muutmise vajadusest teavitab liikme nimetanud KOV viivitamatult kirja teel ekspertgrupi koordinaatorit, märkides ära lahkuva liikme nime ning uue liikme nime, ametikoha ja kontaktandmed.

